**Súťažné podmienky – Národná súťaž o nové logo VSM**

**Opis predmetu a účelu národnej súťaže o nové logo VSM**

Účelom Národnej súťaže o nové logo VSM je nájsť návrh, ktorý spomedzi predložených návrhov najlepšie spĺňa požiadavky zadania a následne umožní uzavrieť Zmluvu o dielo.

Predmetom Národnej súťaže o nové logo VSM bude návrh nového loga pre Východoslovenské múzeum v Košiciach, kultúrne zariadenie Košického samosprávneho kraja. Vyhlasovateľ disponuje logom, ktoré používa od roku 1969. Východoslovenské múzeum v Košiciach by chcelo prispôsobiť svoje logo dobe - mať ho modernejšie, v novodobom prevedení na účely rôznorodej propagácie.

Východoslovenské múzeum v Košiciach je druhou najstaršou zbierkotvornou inštitúciou na Slovensku, má tri odborné odbory (historický, umelecko-historický a prírodovedný). V súčasnosti spravuje vyše 500 000 zbierkových predmetov, expozičné a výstavné priestory má vo viacerých objektoch v Košiciach – v Historickej účelovej budove, budove Divízie, v Miklušovej väznici a v areáli Katovej bašty. Vyhlasovateľ odporúča osobnú návštevu pre lepšie a bližšie spoznanie inštitúcie.

**Vyhlasovateľ požaduje, aby logo spĺňalo tieto požiadavky a kritériá:**

1. jednoduché, rozpoznateľné, vizuálne príťažlivé a súčasné;
2. musí fungovať vo farbe aj v čiernobielej verzii;
3. musí fungovať aj v malých veľkostiach (vizitka, hlavičkový papier, footer na webe, a pod.);
4. musí obsahovať viacero textových variantov:
	* 1. celé znenie: Východoslovenské múzeum v Košiciach + grafický prvok
		2. verzia iba s názvom: Východoslovenské múzeum v Košiciach, prípadne skratka VSM
		3. v prípade, že logo obsahuje nejaký grafický prvok ako symbol/kresba, malo by fungovať aj samostatne bez textu ako „pečiatka“;
5. typografia loga musí byť jasná, čitateľná a vyvážená.
6. špecifikovanie farebnosti – možné farebnosti loga a možné použitie loga na rôznych farebných plochách a fotografiách (zachovať čitateľnosť loga);
7. špecifikovanie kompozičných variantov loga – horizontálna, vertikálna a verzia do štvorca (ak to návrh dovoľuje), zakázané deformácie a kompozície.

**Predpokladaná hodnota**

Predpokladaná hodnota pri súťaži návrhov pozostáva z:

**Hodnota cien a odmien pre účastníkov:**

1. kolo súťaže návrhov: bez odmeny

2. kolo súťaže návrhov: odmena (skicovné) za vypracovanie súťažného návrhu: 150,- eur, ak bude predložený v stanovenej lehote a v požadovanom rozsahu. Každý účastník môže získať len jednu odmenu, a to aj v prípade, ak vypracuje viacero návrhov. Pre účastníkov, ktorí sú platcami DPH zahŕňa uvedená suma aj DPH vo výške 20%.

Predpokladaná hodnota zákazky na poskytnutie služieb nadväzujúca na túto súťaž návrhov: 1000,- eur s DPH.

**Víťazný honorár (cena) za vypracovanie loga v požadovaných grafických formátoch a licenciou na neobmedzené využite loga bude vo výške najviac 1000,- eur s DPH.** Túto skutočnosť berie účastník súťaže návrhov na vedomie. Honorárom (cenou) za požadované služby sa rozumie celková cena za dielo, ktorá bude víťaznému účastníkovi vyplatená na základe Zmluvy o dielo vrátane nákladov víťazného účastníka plynúcich z prípadných požiadaviek vyhlasovateľa na úpravu súťažného návrhu.

**Okruh účastníkov**

Táto súťaž návrhov sa vyhlasuje ako verejná pre neobmedzený počet účastníkov. Účastníkmi môžu byť fyzické aj právnické osoby. Účastníkom môže byť len osoba so sídlom/miestom podnikania/trvalým pobytom na území Slovenskej republiky.

Účastníkom/členom autorského tímu nesmie byť ten, kto:

1. vypracoval kritériá výberu/kritériá hodnotenia predložených návrhov;
2. člen poroty;
3. zamestnanec vyhlasovateľa;
4. blízka osoba, spoločník, štatutárny orgán, zamestnanec alebo zamestnávateľ osôb vylúčených z účasti v súťaži návrhov podľa bodov a) až c).

**Priebeh súťaže návrhov**

Súťaž návrhov bude prebiehať v dvoch kolách, a to nasledovným spôsobom:

1. **Prvé kolo:** V prvom kole bude súťaž návrhov pozostávať zo zaslania portfólia relevantných prác účastníka z oblasti tvorby loga a vizuálnej identity a návrh cenovej ponuky za spracovanie loga. Účastník vyberie a vyhlasovateľovi predloží ním realizované relevantné práce z oblasti tvorby loga a vizuálnej identity v podobe portfólia vo formáte pdf.. Je možné začleniť aj ešte nezverejnené práce, ale je potrebné na ich stav upozorniť. Odborná porota následne vyhodnotí účastníkmi predložené portfólia na základe nižšie uvedených kritérií. Účastníci, ktorí sa po hodnotení odbornej poroty umiestnia na prvých troch miestach následne postúpia do druhého kola súťaže návrhov.

Účastníci prvého kola súťaže návrhov nemajú nárok na odmenu.

1. **Druhé kolo:** Účastníci tejto súťaže návrhov, ktorí sa po prvom kole umiestnili na prvých troch miestach budú v druhom kole vyzvaní na vypracovanie návrhu loga pre VSM podľa požiadaviek uvedených v bode 2 týchto súťažných podmienok v podobe prezentácie vo formáte pdf.. Účastník môže predložiť aj viacero návrhov, avšak odmenu získa len jednu. Bez ohľadu na počet návrhov účastníka je potrebné dodržať stanovený rozsah treatmentu. Vyhlasovateľ poskytne účastníkom na vypracovanie návrhu loga čas do 24.3.2023. Lehota na predloženie návrhov v druhom kole, ako aj ďalšie informácie budú účastníkom poskytnuté vo Výzve na predloženie návrhu, ktorá bude zaslaná iba účastníkom, ktorí sa po prvom kole umiestnia na prvých troch miestach. Ostatní účastníci súťaže návrhov budú upovedomení o tom, že na účasť v druhom kole nebudú vyzvaní. Odborná porota následne vyhodnotí účastníkmi predložené návrhy na základe uvedených kritérií vyššie.

Vyhlasovateľ si vyhradzuje právo vyzvať účastníkov druhého kola súťaže návrhov na dopracovanie nimi predložených návrhov loga v prípade, ak návrh loga bude nevyhovujúci, návrh nebude obsahovať varianty loga a pod.. Účastníci druhého kola súťaže návrhov budú vyzvaní na prezentáciu ich návrhov pred odbornou porotou.

**Víťazom súťaže návrhov sa stane účastník, ktorého návrh loga získa v súčte počtu bodov od všetkých členov odbornej poroty najvyšší počet bodov.**

Na túto súťaž návrhov bude následne nadväzovať zadávanie zákazky podľa ZVO. Na základe výsledku tejto súťaže návrhov bude účastník, ktorý predložil víťazný návrh vyzvaný na rokovanie o uzavretí Zmluvy o dielo a licenčnej zmluvy podľa § 536 a nasl. zákona č. 513/1991 Zb. Obchodný zákonník v znení neskorších predpisov a § 65 a nasl. zákona č. 185/2015 Z. z. Autorský zákon v znení neskorších predpisov, ktorej predmetom bude vypracovanie finálnej podoby loga pre Východoslovenské múzeum v Košiciach

V prípade, pokiaľ účastník umiestnený na prvom mieste v súťaži návrhov odmietne uzatvoriť Zmluvu o dielo, prípadne nedôjde k uzavretiu Zmluvy o dielo medzi týmto účastníkom a vyhlasovateľom do 30 dní od výzvy vyhlasovateľa, vyhlasovateľ je oprávnený vyzvať na rokovanie účastníka umiestneného na druhom mieste v poradí stanovenom po vyhodnotení súťaže návrhov, prípadne od finalizácie súťaže upustiť.

**Kritériá**

**Kritériá na vyhodnotenie prvého kola súťaže návrhov:**

|  |  |
| --- | --- |
| **Kritérium č. 1** | **Váha** |
| Jednoduchosť, rozpoznateľnosť, vizuálna príťažlivosť a súčasnosť portfólia účastníka | max. 10 bodov |
| **Kritérium č. 2** | **Váha** |
| Jasnosť, čitateľnosť a vyváženosť typografie loga z portfólia účastníka | max. 10 bodov |
| **Kritérium č. 3** | **Váha** |
| Celková predpokladaná cena za spracovanie loga a dizajn manuálu v eurách s DPH | max. 5 bodov |

**Celkový počet bodov, ktoré účastník získa sa vypočíta súčtom jednotlivých bodov kritérií.**

Člen odbornej poroty nemôže účastníkovi prideliť rovnaký počet bodov za jednotlivé kritérium.

Do druhého kola súťaže návrhov postúpia iba tí účastníci, ktorí sa v súčte bodov na základe vyššie uvedených kritérií umiestnia na prvých troch miestach.

**Kritériá na vyhodnotenie druhého kola súťaže návrhov:**

|  |  |
| --- | --- |
| **Kritérium č. 1** | **Váha** |
| Kreativita návrhu loga (originalita, významová zrozumiteľnosť a prepojenie s činnosťou a účelom VSM) | max. 20 bodov |
| **Kritérium č. 2** | **Váha** |
| Estetickosť, praktickosť a čitateľnosť návrhu loga  | max. 20 bodov |
| **Kritérium č. 3** | **Váha** |
| Aplikovateľnosť návrhu loga (variabilita loga, práca s logom a pod.) | max. 20 bodov |
| **Kritérium č. 4** | **Váha** |
| Celková cena (honorár) za spracovanie loga a dizajn manuálu v eurách s DPH | max. 20 bodov |

**Celkový počet bodov, ktoré účastník získa sa vypočíta súčtom jednotlivých bodov kritérií.**

Člen odbornej poroty nemôže účastníkovi prideliť rovnaký počet bodov za jednotlivé kritérium.

Úspešným návrhom bude ten, ktorý v druhom kole získa najvyšší celkový počet bodov, t. j. umiestni sa na prvom mieste v poradí.

Vyhlasovateľ si vyhradzuje právo realizovať prezentácie elektronicky, prostredníctvom video konferenčného hovoru (napr. prostredníctvom MS Teams, Zoom a pod.).

**Odborná porota**

PhDr. Ing. Dominik Béreš MBA, LL.M - riaditeľ Východoslovenského múzea v Košiciach

Mgr. Ivan Havlice - kurátor fondu  výtvarného umenia a vedúci umelecko-historického

 odboru VSM

Mgr. art. Barbora Kopnická, ArtD. - grafický dizajnér

doc. Mgr. art. Andrej Haščák, ArtD. - vedúci Katedry dizajnu na Fakulte umení

 Technickej univerzity v Košiciach

Mgr. Pavol Hrehorčák - vedúci marketingového oddelenia Košického samosprávneho kraja

**Predpokladaný harmonogram**

**13.1.2023** – vyhlásenie súťaže návrhov

**10.2.2023** – lehota na predloženie návrhov do 1. kola súťaže návrhov (portfólio)

**17.2.2023** – oznámenie vyhodnotenia 1. kola súťaže návrhov

**21.2.2023** – výzva na predloženie návrhov do 2. kola súťaže návrhov (návrh loga)

**24.3.2023** – lehota na predloženie návrhov do 2. kola súťaže návrhov (návrh loga)

**28.3. – 31.3.2023** – prezentácia návrhov pred odbornou porotou

**4.4.2023** – oznámenie vyhodnotenia 2. kola súťaže návrhov

**apríl 2023** – rokovanie a podpis Zmluvy o dielo s víťazom súťaže návrhov

**máj 2023** – dodanie plnenia v zmysle Zmluvy o dielo

**Predkladanie návrhov v 1. kole súťaže návrhov**

Lehota: **do 10.2.2023**

Spôsob: **prostredníctvom e-mailovej adresy:** **propagacia@vsmuzeum.sk**

Súťažný návrh sa považuje za doručený až momentom jeho doručenia (nie odoslania) vyhlasovateľovi. **Vyhlasovateľ odporúča účastníkom predkladať súťažný návrh v dostatočnom časovom predstihu, obzvlášť v prípade dátovo objemnejších príloh**, aby sa upload, odoslanie a doručenie návrhu uskutočnili pred uplynutím lehoty. Súťažné návrhy doručené po lehote nie je možné sprístupniť, a tak nemôžu byť zaradené do hodnotenia odbornej poroty.

Účastník môže predložený návrh doplniť, zmeniť alebo vziať spať do uplynutia lehoty na predkladanie návrhov. Po uplynutí lehoty na predkladanie návrhov predložený návrh nie je možne doplniť alebo zmeniť.

Súťažné návrhy ktoré nebudú doručené uvedeným spôsobom alebo v stanovenej lehote, nebudú zaradené do vyhodnocovania.

**Ďalšie informácie**

1. Všetky náklady spojené s prípravou a predložením návrhu znáša účastník bez nároku na finančnú náhradu voči vyhlasovateľovi.
2. Vyhlasovateľ sa v plnom rozsahu zaväzuje rešpektovať autorské práva autorov návrhov v súlade so zákonom č. 185/2015 Z. z. Autorský zákon v platnom znení.
3. Účastník podaním súťažného návrhu udeľuje vyhlasovateľovi výhradný súhlas s použitím diela predstavujúceho súťažný návrh pre potreby súťaže, prezentačné účely formou zverejnenia na výstavách, podujatiach, na internetovej stránke, sociálnych sieťach a v tlačených nosičoch (plagáty, pozvánky, banery, publikácie a pod.), či prostredníctvom videa.
4. Vyhlasovateľ je povinný zachovávať mlčanlivosť o informáciách označených ako dôverné, ktoré mu účastník poskytol; na tento účel účastník označí, ktoré skutočnosti považuje za dôverné, a ktorými môžu byť v tomto postupe výhradne iba obchodné tajomstvo, technické riešenia, predlohy, návody, výkresy, projektové dokumentácie, modely, spôsob výpočtu jednotkových cien. Tým nie sú dotknuté ustanovenia ZVO ukladajúce vyhlasovateľovi oznamovať či zasielať Úradu pre verejné obstarávanie dokumenty a iné oznámenia, zverejňovať dokumenty a tiež povinnosti zverejňovania zmlúv podľa zákona č. 211/2000 Z. z. o slobodnom prístupe k informáciám v znení neskorších predpisov.
5. Vyhlasovateľ si vyhradzuje právo neprijať žiaden návrh. O takomto postupe bude vyhlasovateľ účastníkov informovať spolu s odôvodnením.

V Košiciach, 13.1.2023 PhDr. Ing. Dominik Béreš, MBA, LL.M

 riaditeľ VSM